Kari Pastuhov	22.6.2000                   SM 0527:00/00/03/02/1999

Sisäasiainministeriö
Hallinto-osasto

Lausuntopyyntö SM 0527:00/00/03/02/1999, 29.5.2000

VIRKAMIESTEN ASIOINTIKORTTI

Sisäasiainministeriön asettama työryhmä on laatinut raportin julkisen hallinnon sähköisessä asioinnissa ja hallinnon tuottamissa verkkopalveluissa tarvittavasta virkamiehen asiointikortista. Kortin avulla virkamies voidaan tunnistaa luotettavasti sähköisessä verkkoympäristössä, hän voi tuottaa virallisen sähköisen allekirjoituksen ja aineiston luottamuksellisuuden varmistamiseksi salakirjoittaa verkossa lähetettävän viestin ja asiakirjan. Korttia voidaan lisäksi käyttää esimerkiksi kulunvalvontaan, työajanseurantaa sekä korvaamaan käyttäjätunnukset ja salasanat organisaation omissa tietojärjestelmissä.

Sisäasiainministeriön pyytämänä lausuntona loppuraportista ja sen pohjalta laaditusta sähköistä asiointikorttia koskevasta ohjeluonnoksesta pelastusosasto lausuu seuraavaa:

Loppuraportti antaa hyvän kuvan virkamiesten asiointikortista ja sen käyttömahdollisuuksista. Raportissa kuvataan hyvin eri vaihtoehtoisia tapoja edetä asiassa sekä kunkin vaihtoehdon hyviä ja huonoja puolia. Virkamiesten asiointikorttia voidaan pitää erittäin tervetulleena uudistuksena. Pelastusosaston mielestä mahdollisimman yhtenäisen käytännön luominen on tarpeellista kuitenkin siten, että eri hallinnonalojen erityistarpeet ja -piirteet tulee voida perustelluissa tapauksissa ottaa myös huomioon.

Erityisesti asiointikorttiin sidottu tietojärjestelmien käyttömahdollisuus ja lukuisista erilaisista käyttäjätunnuksista ja salasanoista luopuminen on selvä parannus nykyisin vallitsevaan tilanteeseen nähden. Käyttöoikeuksien sitominen asiointikorttiin lisää samalla myös tietoturvaa. Nykyisin käyttäjätunnukset ja salasanat on kirjoitettava johonkin ylös vastaista käyttöä varten. Tällainen menettely lisää tiedon paljastumismahdollisuutta ulkopuolisille.
 
Asiointikortin käyttömahdollisuuksia ei tule sitoa ainoastaan kunkin viranomaisen omiin tietojärjestelmiin, kuten lausuntopyynnön esimerkissä esitetään. Asiointikortilla on erityisen suuri tarve sellaisilla henkilöillä, jotka joutuvat virkatehtävissään käsittelemään useiden eri viranomaisten tietojärjestelmien tietoja. Yksi tällainen henkilöryhmä on hätäkeskusten hälytyspäivystäjät.

Pelastusosasto on samaa mieltä siitä, ettei virkamerkkiä tule kytkeä virkamiehen asiointikorttiin kaikissa tapauksissa. Kaikkein ongelmallisin tilanne tästä kytköksestä aiheutuu sellaisille toimialoille, joissa virkamerkkejä joudutaan uusimaan tiheään tahtiin. Sellaisilla toimialoilla, joissa virkamerkkien vuosittainen uusimistarve ei ole suuri, voisi olla perusteltua kytkeä virkamerkki ja virkamiehen asiointikortti toisiinsa. Tällainen menettely voi joissain tapauksissa olla kokonaistaloudellisesti edullisin vaihtoehto. Virkamerkkiin ei ole pakko tallentaa henkilötunnusta.
 
Virkamerkin, asiointikortin sekä kulkukortin yhdistelmää tulisi käyttää lähinnä rakennusten sisällä kuljettaessa. Sen sijaan ulko-ovien avaaminen tulisi hoitaa esimerkiksi tunnuksettomilla elektronisilla avaimilla, joiden käyttöön voi joissain tapauksissa liittää numerokoodin. Jos visuaalinen asiointikortti ja elektroninen avain häviävät samalla kertaa, voidaan henkilön työpaikka selvittää yleensä helposti. Tällöin numerokoodin käytöllä voidaan pienentää luvattomien tunkeutumisten riskiä entisestään. Numerokoodin käyttövelvollisuus voidaan ulottaa koskemaan esimerkiksi varsinaisen virka-ajan ulkopuolista aikaa, eli sitä aikaa, jolloin työpaikka on todennäköisesti miehittämätön. Toki on kuitenkin selvää, että lopulliset turvallisuusjärjestelyt jäävät viime kädessä tapauskohtaisesti harkittavaksi.

Eräs tärkeä seikka on järjestää korttien hallinnointi siten, että korttiin sidotut oikeudet voidaan poistaa nopeasti varsinkin väärinkäyttö ja katoamistapauksissa. Pelastusosaston mielestä yksityishenkilön ja virkamiehen roolit on pidettävä toisistaan erillään. Virkamiehen asiointikorttiin ei tule sallia yksityiseen käyttöön tarkoitettujen sovellusten ja toimintojen tallentamista.

Yhteenvetona virkamiesten asiointikortti-työryhmän loppuraportista ja sen pohjalta laaditusta ohjeluonnoksesta pelastusosasto toteaa, että ne antavat sellaisenaan hyvän pohjan viranomaiskohtaiselle käytännön toteutukselle.

Hallitusneuvos	Esko Koskinen

Tietohallintoasiantuntija	Kari Pastuhov